b'\n_START_ARTICLE_\nSeilb\xc3\xa5t\n_START_PARAGRAPH_\nSeilb\xc3\xa5t er en b\xc3\xa5t som har vind som hoveddrivkraft. Seilb\xc3\xa5ter er mindre enn seilskip og finnes i st\xc3\xb8rrelser fra jolle og til store havg\xc3\xa5ende b\xc3\xa5ter som er beregnet p\xc3\xa5 havseilaser og regattaer i ekstreme farvann._NEWLINE_En seilb\xc3\xa5t benytter seil for fremdrift og trekkes frem av vinden etter prinsippet lik vingen p\xc3\xa5 et fly. Seilene sitter festet til masten og forstaget p\xc3\xa5 ulikt vis, avhengig av st\xc3\xb8rrelse b\xc3\xa5t og ulike former for innfesting. Seilet bak masten kalles storseil og forseilene som sitter festet p\xc3\xa5 forstaget kalles genoa eller fokk. For st\xc3\xb8rre seilf\xc3\xb8ring brukes egne seil som kalles spinnaker eller genaker avhengig av innfesting. For redusert seilf\xc3\xb8ring i ekstrem vind benyttes Tryseil som storseil og stormfokk p\xc3\xa5 forstaget._NEWLINE_P\xc3\xa5 en moderne seilb\xc3\xa5t over jollest\xc3\xb8rrelse er det i dag stort sett bermudarigger som benyttes. Enten som br\xc3\xb8kdelsrigg eller som mastheadrigg. Den siste varianten er mye brukt p\xc3\xa5 turb\xc3\xa5ter fordi den er noe mer solid enn br\xc3\xb8kdelsriggen som er \xc3\xa5 foretrekke til regattabruk. (Lettere \xc3\xa5 trimme)_NEWLINE_En seilb\xc3\xa5t kan ha mer enn et skrog, (enskrogsb\xc3\xa5ter) og heter da katamaran (to skrog). Har b\xc3\xa5ten tre skrog kalles den triamaran._NEWLINE_Under skroget sitter kj\xc3\xb8len som en \xc2\xabvinge\xc2\xbb under vann. Denne har stor betydning for seilb\xc3\xa5tens seilegenskaper og balanse. Kj\xc3\xb8len har mange ulike utforminger men de mest vanlige kan vel sies \xc3\xa5 v\xc3\xa6re langkj\xc3\xb8lede som sitter p\xc3\xa5 eldre type b\xc3\xa5ter og finnekj\xc3\xb8ler p\xc3\xa5 mer moderne b\xc3\xa5ter. Materialet er enten jern eller bly samt kombinasjoner av disse. Joller benytter gjerne nedsenkbare kj\xc3\xb8ler av tre eller plastmaterialer._NEWLINE_Det er mange tau om bord i en seilb\xc3\xa5t, men helt forenklet kan en si at alle som strekker seg opp langs masten, eller inne i, er fallene. Tau som l\xc3\xb8per langs dekket er skj\xc3\xb8tene. I tillegg har hvert enkelt tau sitt eget navn avhengig av hva de brukes til._NEWLINE_Seilb\xc3\xa5ter kan seiles ved alle vindretninger mot b\xc3\xa5ten unntatt rett i mot baugen. (Kalles vind\xc3\xb8yet) Med vinden forenom tvers av b\xc3\xa5ten kalles det for kryss som etter hvert overlappes av sl\xc3\xb8r og med vinden inn bakfra seiler man lens._NEWLINE_Seilb\xc3\xa5ter m\xc3\xa5 vike for hverandre n\xc3\xa5r de m\xc3\xb8tes, avhengig av hvilke side vinden kommer inn fra (hals). Babord hals m\xc3\xa5 vike. Har begge b\xc3\xa5ter samme hals viker den b\xc3\xa5t som er n\xc3\xa6rmest vinden. (Den siden vinden kommer fra)_NEWLINE_Seilerkonkurranser kalles regattaer og seiling er ogs\xc3\xa5 konkurransegren i sommer-OL. Det er ofte s\xc3\xa5 mange p\xc3\xa5meldte deltagere at ikke alle kan v\xc3\xa6re med. Da blir deltakerne trukket etter lotteriprinsippet, som kalles \xc2\xabdet bl\xc3\xa5 spill\xc2\xbb, eller p\xc3\xa5 engelsk; \xc2\xabThe blue game\xc2\xbb. OL seilasene er gjerne baneregattaer med seiling rundt faste merker p\xc3\xa5 en utlagt bane. Banene blir gjerne lagt etter hvor vinden bl\xc3\xa5ser fra, og har ulik utforming. Ellers er Volvo Ocean Race en av de mer ekstreme havseilasene med god mediadekning. Den st\xc3\xb8rste seilasen i hjemlige farvann er F\xc3\xa6rderseilasen med over tusen deltakere. Seilaser med redusert mannskap har gjerne navn som inneholder uttrykket \xc2\xabsingle handed\xc2\xbb (en om bord) eller \xc2\xabdouble handed\xc2\xbb (to om bord). Seiling med redusert mannskap omtales som \xc2\xabshorthanded sailing\xc2\xbb og denne type seiling har en \xc3\xb8kende popularitet b\xc3\xa5de nasjonalt og internasjonalt. Twostar er for tiden den shorthanded regattaen som samler flest b\xc3\xa5ter og deltakere i Skandinavia.'